***Хөрмәтле Рамил Хамзович!***

 ***Хөрмәтле депутатлар! Хөрмәтле авылдашлар!***

Сезне Мәлләтамак авыл җирлегенең 2015 елга еллык отчеты белән таныштырам. Авыл җирлеге үзенең эшен 2003 нче елның 6 нчы октяберендә чыккан 131 нче номерлы Федераль закон һәм авыл җирлеге уставына нигезләнеп эшли. Җирле үзидарә оешканнан соң 1нче һәм 2 нче чакырылыш депутатларының вәкаләтләре чыгып, 2015 елның 13 сентябрендә саулаулар үтеп 3 нче чакырылыш депутатлары һәм Татарстан Республикасы президенты сайланды. Сайлауларга сайлаучылар бик актив катнашты 98% сайлаучы үзенең тавышын бирде. Җирлек депутатлары шулай ук яхшы уңай тавыш белән сайланды. Авыл җирлеге Советында 7 депутат исәпләнә, әлеге депутатлар барысы да үз вәкаләтләрен башкарып киләләр, арабызда депутатлыктан киткән, я булмаса үзенең вәкаләтенә салкын караган депутатлар юк, бирелгән наказларны тормышка ашыруда актив эш алып баралар. Хуҗалык эшләрен башкарганда һәрвакыт аларның ярдәмен тоеп яшибез һәм эшлибез. 2015 елда 9 авыл җирлеге утырышы үтте, анда 25 сорау куелып, 25 сорау каралган. Авыл җирлегенең уставына төзәтмә кертү, җир һәм мөлкәт салымнарына үзгәрешләр кертү, хәрби учетны алып баруга төзәтмәләр һ.б. мәсьәләләр каралган.

Чыгышымның башында ук жирлегебезнең социаль-экономик үсешенә тукталып үтәсем килә.

 2014 елда 10 бала дөньяга аваз салды, 20 үлем теркәлде. 2015 елда 4 бала туса, 9 кеше якты дөнья белән хушлашты. Соңгы 2 елда үлүчеләр саны бик күп булса, быел аларның саны чагыштырмача кимеде. Район үзәге якын булу сәбәпле яшьләр, Мөслимдә язылышырга телиләр, шуңа күрә язылушычылар юк, аерылышучылар да булмады. Мәлләтамак авылында 230 хуҗалыкта 575 кеше, Нарат Асты авылында 62 хуҗалыкта 146 кеше яши: барысы 292 хуҗалыкта 721 кеше яши. Шуларның 344 кеше эш яшендә, 217 е пенсионерлар, 54е мәктәп яшендә, 59 е детсад яшендә, 28 студентлар, 47 вакытлыча сыену урыны алган кешеләр. Җирлектә 2015 елнын 30 ноябренә 1 балалы гаиләләр- 36, 2 балалы гаиләләр- 30 , 3 балалы гаиләләр-8, 4 балалы 2 гаилә бар. 38 сугыш чорында тылда эшләүчеләр, хезмәт ветераннары-225, 2 сугыш ветераны, ирләре сугышта катнашып үлгән хатыннарыбыз - 7 һәм 48 инвалидыбыз бар. 1 кеше 100 яшен тутырды.

 Мәлләтамак авыл жирлегендә\_\_5264\_\_\_\_гектар авыл хужалыгы жирләре бар. Шуның эченнән \_3216\_\_ гектар пай жирләре, \_\_1668\_ гектар дәүләт милке булган жирләр,\_\_380\_\_\_ гектар авыл жирлегенең көтүлек җирләре, \_3123\_ гектар агрофирма жирләре. Пай жирләренең хужасы булып 534 кеше тора. Агрофирма пай хуҗаларына 2015 ел өчен килешүдә каралган җир налогын, бакча сөрүгә 300 сум өчен 47 кг арпа, салам бирүне башкарды, пай хуҗаларына 2 ц. арпа бирелде.

Җирлектә барлыгы 405 баш мөгезле эре терлек, шуның 149 (147) баш олы сыер, сарыклар 250 баш, 5 ат, 960 тавык- кош исәпләнә.

2015 елда бюджет үтәлеше түбәндәгечә булды.

Доходлар буенча:

- физик затлардан подоходный налог каралган 42 мең сум - үтәлеш 32 мең 462сум 88 тиен – 77%

- Милек налогы каралган 86 мең сум - үтәлеш 98 мең 447 сум – 114%

- Җир налогы каралган 287 мең сум- үтәлеш 369 мең 568 сум – 128 %

- авыл хужалыгы налогы 36 мең сум – үтәлеш 85 мең 584 сум – 237%

 Хәрби учет эше авыл җирлегендә башкарыла, хәрби учет буенча һәрвакыт укулар оештырыла. Хәрби учетның торышы Сарман, Мөслим военкоматы тарафыннан тикшерелде. Җирлектә хәрби учет буенча 120 кеше учетта тора, шуның эченнән 4 матрос, 6 хатын – кыз, 3 офицер, 3 егет армия сафларында хезмәт итә, 1 егет һәм 1 кыз югары хәрби йортында белем ала. Җирлектә 24 призывник бар. 2015 елда аларның барысына да инструкция һәм Россия Федерациясе Конституциясе нигезендә Сарман Мөслим военкоматы белән сверкалар уздарылды.

 Нотариаль эшләрнең 5 төре авыл җирлекләрендә алып барыла: васыять язу, доверенность раслау, документларның копияләрен, копияләрдән копия раслау, подпись раслау, милекләрне барлау һәм саклауны булдыруны раслау эшләрен 2008 елның 15 январеннән башкарып киләбез. 2015 елда 11 эш - 2200 сум дәүләт пошлинасы түләнгән, һәм бу акчалар үзебезнең бюджетка керә. Ләкин шуны истән чыгармаска кирәк, барлык нотариаль эшләр өчен акчалар банкка түләнелә һәм шушы җирлектә пропискада булган, яшәгән кешеләр өчен, үзе катнашкан очракта гына башкарыла, авырган очракта өйләренә барып та хезмәт күрсәтелә, конфеденциальность саклана, информация читкә чыгарылмый.

Мәлләтамак авыл җирлегендә ел дәвамында һәр авылда да халык җыеннары, очрашулар үткәрелде. Әлеге җыеннарда:

 -авылнын төзеклеге һәм чисталыгы, йорт яннарын тәртипкә китерү,

- янгынга каршы куркынычсызлык кагыйдәләре, һәр йортта шәхси янгын сүндерү коралларын булдыру,

- Гаилә фермаларын төзү,

 - зиаратларны чистарту, ремонтлап тору,

- авыл көтүләрен оештыру,

- Терлекләргә мал азыгы хәзерләү,

-урам юлларын саклау,

- су алу урыннарының, магистралнең төзеклеген саклау һәм башкалар каралды.

 Авыл җирлегендә даими һәм график нигезендә гражданнар кабул итү эше оештырылган. Сораулар язмача һәм телдән керә, сорауларны вакытында хәл итеп барабыз. Үзебез башкара алмаган сорауларны тиешле югары органнарга да җибәрәбез. 11 айга 11 язмача сорау, 11 сорау үтәлгән, 77 телдән сорау (җир сораулары 37, чүп мәсьәләсе 20, кредит алу 10сорау, төрлесеннән 10сорау).

 Җирлекнең киләчәге нинди яшь буын үсүдән, нинди яшь кадрлар әзерләүебездән тора. Авылның дәвамы аның яшәеше, аның җаны-ул авыл мәктәбе, 1 сентябрьдән Мәлләтамак төп гомум белем бирү мәктәбе, Мөслим гимназиясенең башлангыч мәктәбе филиалы итеп үзгәртелде, укучылар автобус белән йөреп укыйлар, башлангыч мәктәптә 3 укучы укый. Нарат Асты авылы укучылары да автобус белән Мөслим гимназиясенә йөреп укыйлар, Нарат Асты башлангыч мәктәбе укучылар булмау сәбәпле ябылды.

 Мәлләтамак балалар бакчасында 21 бала йөри, 5 кеше хезмәт күрсәтә, балалар бакчасына чиратта торучыларда бар. Башлангыч мәктәп балалар бакчасына кертелде.

 Халыкка медицина ярдәме күрсәтү буенча 2 фельдшер акушерлык пункты эшли. Белемле медперсоналлар белән тәэмин ителгән, хезмәт күрсәтү үз югарылыгында алып барыла. Безнең авыл җирлегенә участок врачы -терапевт Хайртдинова Татьяна Николаевна хезмәт күрсәтә, ул авыручылар янына график нигезендә һәм кирәк булган саен килеп тора. Мәлләтамак авылының фельдшер – акушерлык пункты быелдан яңа мәдәният йортына күчерелде, бүлмәләре хәзерге көн тәлапләренә туры китереп эшләнгән.

 2015 елның март аенда республика программасы нигезендә яңа мәдәният йорты төзелә башлады. 6 ай эчендә барлык уңайлыклары булган үз эченә авыл китапханәсен, фельдшер - акушерлык пунктын, авыл җирлеген берләштерелгән бина төзелде. Җирлеккә шушындый мөмкинлек тудырганыгыз өчен Рамил Хамзович сезгә барлык авылдашлар исеменнән зур рәхмәт җиткерәм. Мәдәният йорты җитәкчесе Нуруллина Айгөл җитәкчелегендә авылдашларыбыз, районкүләм һәм авыл җирлегендә оештырылган барлык мероприятияләрдә актив катнашалар. Җиңүнең 70 еллыгы уңаеннан Районкүләм авыл җирлекләре арасында үткәрелгән смотр конкурсында катнашып авыл җирлеге үзэшчәннәре 2 урын алып кыйммәтле бүләк белән бүләкләнделәр. Шушы ел уңаеннан үткәрелгән барлык чараларда, да актив катнаштылар. Авыл китапханәчесе Рөстәмова Люда үзенә йөкләнгән эшне җиренә җиткереп башкара, мәдәният өлкәсендә эшләгән бу ике белгеч кулга – кул тотынып эшлиләр, авыл җирлегенең эшләрен эшләгәндә аларның ярдәме бик зур. Культура чараларын уздыру әзме – күпме чыгымнар сорый. Аны кем бирә, каян алабыз? Бу бер яктан проблема тудырса, икенче яктан яшьләрнең тәртибе дә зур борчуга сала. Безгә яшьләр белән эшләргә аерым игътибарны юнәлтергә кирәк дип исәплим. Елда кабатланып әйтелсә дә, авылыбызның үзешчән артисты Гимаев Марат җирлектә үткәрелгән Сабантуй һәм Яңа ел балмаскаратына үзенең музыкаль аппаратурасы белән Яр Чаллы шәһәреннән кайтып, үзенең матур җырлары белән бәйрәмгә килгән бар халыкны күңелле ял иттерде. Бу изге гамәле өчен аңа бик зур рәхмәт.

 Жирлектә 1 почта бүлеге, 3 кеше халыкка хезмәт күрсәтә, 2015 елның ярты елына газета-журналларга 567 экземплярга яздырылган булса, 2016 елга, ул сан 334 г, (а/у 71) һәр ай саен пенсия таратыла, субсидия өләшенә. Барлык түләүләр шушында башкарыла. Почта бүлегендә магазин да бар. Шулай ук жирлектә 3 кеше 7 ялгыз кешегә социаль хезмәт күрсәтә.

 Җирлегебездә ветераннар советы, инвалидлар җәмгыяте, ирекле халык дружинасы даими рәвештә эшләп килә. Ветераннар советы рәисе Димухаметов Марс Валимухаметович үзенә йөкләнгән бурычларны җиренә җиткереп башкара. Авыл җирлеге советы белән берлектә Һәрбер ветеран белән тыгыз элемтәдә тора. Юбилярларга Татарстан Республикасы президенты, район хакимият башлыгының рәхмәт хатлары азык – төлек пакетлары тапшырылды, ветераннар советы рәисе белән берлектә авыл җирлегенең бу иптәшләргә истәлекле бүләкләре бирелде. Узган ел типтәр зиаратында күләмле эш башланган иде, Марс Валиахметович җитәкчелегендә быелда эш дәвам иттелде. Өмәләр ясап бу зиаратта быел 70 төп зур агачлар киселде, зиарат заманча профностил белән әйләндереп алды. Бу эшләрне авыл егетләре: Нуриев Рамис, Зарипов Рамил, Хөсәенов Ирек һ.б. савап булсынга башкардылар. Материалларны алу үзара салым акчасыннан тотылды.

 Нарат Асты авылы зиаратында да бик зур күләмдә эш башкарылды, өмә оештырылып зур агачлар киселде, бу эшләр бары тик авыл халкы һәм Нарат Астыннан чыгып чит жирләргә китеп урнашкан Нарат Асты кешеләре ярдәме белән башкарылды, башлап йөргән Нәҗмиев Роберт абыйга, һәм дә барлык хезмәте кергән исемнәре чыкмаган барлык кешеләргә рәхмәт әйтәсем килә.

 Мәлләтамакта “Сөләймән” мәчете эшли, имам – хатыйп вазыйфасын Мортазин Өлфәт Мортаза улы алып бара. Җомга намазына 15 ләп кеше йөри, 2015 елда авылыбызның хатын –кызларына мәчеттә укулар оештырылды, хәзердә уку дәвам итә. Быел мәчетнең эчке өлешенә ремонт үткәрелде, Тагын бер изге гәмәл Мортазин Өлфәт абый үзенең хәләл акчасына Нарат Асты авылына мәчет салдыра башлады, бу изге гамәлне башка авылдашларда күтәреп алды, бүгенге көндә мәчет төзелеп бетү алдында.

 Ветераннар Советы рәисе урынбасары Әхметшина Әския апабыз ветераннар белән даими кызыксынып, аларның хезмәт юлларын, үткән тормыш авырлыкларын барлап, хәзерге тормыштан бик тә кәнәгать булуларын җирле матбугаттә “Авыл утлары” газетасында киң яктырта. Шундый 5 язма бастырылган. Ветераннар, инвалидлар өчен кайгыртучанлык күрсәтә. Инвалидлар җәмгыятен авылыбызның мулласы Мортазин Өлфәт абый җитәкли, ул инвалидлар җәмгыятенә инвалидларның член булып керү өстендә күләмле эш алып бара. Бүген аларның саны 14. Тагын берничә инвалид җәмгыятькә керү теләге белдерделәр. Районда үткәрелгән инвалидлар арасындагы спартакиада ярышында быел 1 инвалидыбыз катнашты, ул ике төр ярышта катнашып призлы урыннар алды. Ике инвалидыбызга акчалата ярдәм, 2 Бөек Ватан сугышы ветеранына азык – төлек пакеты тапшырылды.

 Бүгенге көндә жирлегебездә, 2 эшмәкәр һәм “Арыш мае” кибетләре халыкка хезмәт күрсәтә. Магазиннар халыкка кирәкле товарлар белән тәэмин ителгән. Хезмәт күрсәту яхшы итеп оештырылган. Нарат Астындагы шәхси эшмәкәр Гайнетдинованың магазины яхшы итеп ремонтланды, бер өлешендә эшмәкәр икмәк пешерү цехы ясады, бүгенге көндә икмәк һәм камыр ризыклары пешерә.

КФХ “Шакиров” Нарат Асты авылында аредага җирләр һәм корылмалар алып кошчылык белән шөгелләнә башлады. Киләчәктә авыл халкына хезмәт күрсәтү максатыннан мал азыгы тегермәне ясауны белдерде.

КФХ “Гиздатов” Мәлләтамак авылында пай җирләрен алып игенчелек белән шөгелләнә. Халыкка печән һәм икмәк сата.

ИП “Сираев” үзе калай бөгү станогы алып төрле формадагы калай бөгү хезмәтен күрсәтә, киләчәктә җитештерүчәнлекне арттыру өстендә эшли.

Үз ихаталарында мал үрчетү, күпләп савым сыерлары тотучылар да бу елны арттылар: башка елларны без Латипов Илһамны үрнәк итеп күрсәтсәк быел Нурмухаметов Ришат, Сабиров Минтаһир, Мифтахов Илюс, Галиев Илгиз, Каримов Илфирларны атарга була.

Соңгы елларда хөкүмәтебез ил күләмендә авыл хуҗалыгы тармагын үстерү максатында төрле ташламалар бирә, 2015 елда Хөкүмәтебез савым сыеры асраучыларга бер сыерга 3000 сум күләмендә субсидия бирде, безнең җирлектә 149 (147) сыерга 447 мең сум бирелде, быел савым кәҗәләре дә субсидия алды 8 кәҗәгә 8 мең. авыл хуҗалыгы продуктлары җитештерүчегә файдалы шартларда кредитлар тәкъдим итә.

Һәр елны яз айларында җирлекләрне чистарту максаттыннан, Республика күләм чисталык ике айлыгы игълан ителә. Бу айлык безнең җирлектә дә оешкан төстә, планлаштырып башкарылды. Күп еллар әйләнә – тирәбезне пычратып ятучы чүплекләрне бетерү максат итеп куелды. Быелда җирлектә 3 чүплек юк ителде бу эшкә авыл җирлегенә җирлектә эшләүче нефтяниклар ярдәм итте. Урамнардан, юл буйларыннан чүп җыюны мәктәп укучылары, техник хезмәткәрләр, клуб эшчеләре белән башкардык. Басудагы баганаларны агарту, вывескаларны буяу эшләрендә җирлектәге оешма хезмәткәрләре ярдәм итте. Җирлектәге оешмалар үзләренең территорияләрендә агачлар уттыртылар. Җәй айларында юл буйларын чабу оештырылды. Иптәшләр!, җирлегебезне пычратып ятучы чүплекләрне бетерү өчен бик күп көч түгелә 4 урынында чүплекләрне юк иттек, бу урыннар җирлегебезнең иң матур урыннары, кайсы авыл башы, кайсы әрәмә яны, зиарат яны, мин аңламыйм ничек шушы урыннарга чүп түгеп була?, ничек кул күтәрелә? Үзебезнең йөзебезгә үзебез төкерәбез. Бу чүплекләрне чистартканда күпме көч түгелде, без үзебез генә беләбез, кул белән җыйдык, былтыр 2 иптәшкә штраф салдык, быел кисәтүсез нисез бу эшне дәвам итәчәкбез.

 Бөек Җиңүнең 70 еллыгын каршылап сугышта үлгән һәм кайтып үлгән авылдашлар рухына яңа обелиск салынды. Бу эшләрне иртә яздан башлап 9 май бәйрәм көненә ясап җиткердек. Материалларны узарасалым акчасына алдык, эшләрен савап булсынга авылдашлар, “Евростил” төзү оешмасы эшчеләре булышты. Рөстәмов Рушат, Нуретдинов Рафил һәм Сираев Раилләргә аеруча зур рәхмәт әйтәсе килә. Аның янында митинг уздырылды, укучылар чыгышы тыңланды, соңыннан ветераннарга өстәл табыны әзерләнде, азык – төлек тутырылган пакетлар тапшырылды. Бу мероприятиене әзерләүдә Туган як агрофирмасы ярдәм итте. Җирлектәге 2 сугышта катнашучы, 6 ирләре сугыштан соң үлгән хатын – кызларга (вдова) Россия Федерациясенең карары нигезендә квартиралар бирелде. Октябрь аенда тагын бер иптәшкә бу мөмкинлек елмайды, 100 яшен тутырган Карамуллина Мосалия апага бирелде.

Киселгән агачлар урынын яшь агачлар алыштырырга тиеш. Бөек Җиңүнең 70 еллыгына, быелгы 2015 ел парклар һәм скверлар елы уңаеннан җирлектә Җиңү паркы ясау максат итеп куелды. Бу уңайдан 1 гектар җиргә 2 мең ылыслы агач утыртылды. Агач утыртуда Мөслим урманчылыгы зур ярдәм күрсәтте. Чарада ветераннар советы, инвалидлар җәмгыяте,мәктәп укучылары, укытучылары, клуб хезмәткәрләре һәм авыл җирлеге катнашты. Бу урынны әйләндереп алырга, агачларны карарга, урынын чистартырга кирәк булачак.

Җирлектә су белән тәэмин ителеш начар дип булмый, әлегә тоткарлыклар юк, су магистралендә тишек урыннарны төзәттек, электр җиһазлары яңартылды.

Татарстан Республикасының авыл урамнарын яктырту программасы нигезендә Нарат Асты авылының барлык ДРЛ лампалары электр энергиясен аз тотучы заманча яктырту лампаларына алыштырылды, 9 лампа куелды.

Дәүләт программасы нигезендә Мәлләтамак авылындагы үләт базы ремонтланды, җимерелеп барган бу корылма яңадан җирлеккә хезмәт итә башлады.

 Җирлектәге юлларны җәен тигезләп, кышын кардан арындырып торабыз, авыл арасындагы юлларның тәртибе, аларнын төзеклеген тәэмин итү безнең бурыч. Быел Нарат Асты авылының урамының бер өлешенә 650 метр юлны без ясый алдык. Ике яклап су агу каналлары ярылды, юл тигезләнеп аңа гравий салынды. Бу эшләрне ООО “Мост ” җәмгыяте башкарды. Юл ремонты безнең 2014 елда җыйган узарасалым акчаларын Татарстан Республикасы хөкүмәте тарафыннан 4 тапкырга арттырылып кайтару мөмкинлегеннән башкарылды. Быел үзара салым 103 мең сум җыелды. 412 мең сум дәүләт субсидиясе, барысы 515 мең сум. 300 мең сум юл ремонтына, 98 мең сум зиаратка материаллар алуга, 90 мең сум урамнарны кардан арындыру җәй айларында тигезләү, 10 мең сабантуй урынын ремонтларга, 17 мең агач үсентеләре утырту өчен урман хуҗалыгына күчерелде.

Иптәшләр без депутатлар белән, район җитәкчелеге белән килешеп быелда 27 декабрь көнне референдум үткәреп, үзарасалым акчасын 1000 сумнан билгеләргә булдык. 360 сумы чүп өчен еллык түләү, 640 сумы үзара салым акчасы. Быел да референдумда актив катнашып. үзарасалым акчаларын вакытында түләп, үзебезнең җирлекне яхшыртуда актив катнашырсыз дип өмет итеп калабыз, ә мин үз чиратымда шушы акчаларның максатчан куллануында сезне ышандырып калам.

 **Хөрмәтле авылдашлар! Килгән кунаклар!**

 Без 2015 елда эшләгән эшләргә кыскача гына булсада йомгак ясадык, Башка елларга караганда 2015 елда эшләнгән эшләребез күп, әле эшлисе, планлаштырылган эшләребез дә бар. Проблемалар: Урам юлларын төзекләндерү, су торбаларын алыштыру, урам утларын арттыру, берничә урамда баганаларда 5 (урам утлары өчен) үткәргечләр юк. Нарат Асты авылы яз, көз айларында Мәлләтамак ягына юлсызлык белән интегә.

 Чыгышымны тәмамлап шуны әйтәсе килә, алда 2016 Яңа ел, бу елда да бурычларыбыз, башкарасы эшләребез күп һәм алар барысыда аерым игътибар сорый торган эшләр.

 Иптәшләр! Авылыбызның матур киләчәге, җирлегебездә яшәүче һәркемнең тырыш хезмәтеннән, аның активлыгыннан тора. Шуңа күрә дә мин һәрбер авылдашымны, җирлектә эшләүче һәрбер житәкчене, хезмәткәрне тырыш хезмәттә, кулга-кул тотынып эшләргә, матур итеп яшәргә чакырам. Зур күрсәткечләргә ирешеп, киләчәккә яхшы өметләр белән исән-имин, сау-сәламәт яшәсәк иде. Барыгызны да якынлашып килүче Яңа 2016 ел белән. Игътибарыгыз өчен рәхмәт.